# Leslie Archer

Leslie Archer (Farnham, 27 de febrer de 1929 - Dénia, 18 de desembre de 2019), conegut també com a Les Archer Jr., fou un motociclista anglès que destacà durant la dècada del 1950 competint en diverses disciplines, entre les quals velocitat i motocròs. Fou el guanyador del darrer Campionat d'Europa de motocròs de 500cc disputat, el de 1956 (un any abans que aquest títol esdevingués mundial) i formà part de l'equip britànic guanyador del Motocross des Nations de 1953.

## Resum biogràfic

El seu pare, Les Archer (1907-2001), havia estat també un pilot de motociclisme popular durant la dècada del 1920, quan se'l coneixia com a The Aldershot Flyer ("El volador d'Aldershot"). Entre altres èxits, va guanyar el Mellano Trophy a Brooklands el 1933, una cursa que més tard, el 1946, va guanyar també el seu fill. Fou l'única vegada que pare i fill guanyaven tots dos aquell trofeu.
Les Archer Jr. va començar a competir després de la Segona Guerra Mundial. Entre altres actuacions importants, va pilotar la New Imperial oficial al TT de l'illa de Man de 1947, va tornar a córrer a l'illa el 1948 (el darrer any en què hi competí el seu pare, amb qui va coincidir a la cursa), i va prendre part en els ISDT de 1950, disputats a Llandrindod Wells, País de Gal·les, com a membre de l'equip de l'exèrcit britànic. En aquell equip coincidí i feu amistat amb Eric Cheney, qui amb el temps esdevingué un dels millors dissenyadors de motocicletes britànics.
El 1951 disputà el primer Campionat britànic de motocròs, anomenat aleshores ACU Scramble Drivers' Star, i hi quedà subcampió darrere de Geoff Ward. El 1956, amb una Norton Manx altament modificada, Archer va guanyar el campionat europeu de motocròs després d'haver-hi aconseguit la màxima puntuació mai acumulada per cap participant, 32 punts nets, gràcies als quatre Grans Premis que va guanyar. En aquella època, Archer estava cada cop més involucrat en el desenvolupament de motocicletes i, juntament amb el seu amic Eric Cheney, va obtenir una gran notorietat en aquest ram. Tots dos van assumir el desenvolupament de les Norton de motocròs després que la marca decidís de centrar-se en les curses de velocitat.
La carrera esportiva de Leslie Archer es va allargar fins a la temporada de 1967, en què es va retirar definitivament. Abans, però, encara guanyà proves importants com ara la primera edició de la cursa italiana Coppa Mille Dollari, el 1965. Ja retirat, va treballar de locutor i periodista especialitzat en temes de motociclisme, es va convertir en un habitual dels esdeveniments motociclistes "vintage" i fins i tot va tornar a Imola un parell de vegades per a participar en homenatges i revivals en aquest històric circuit. Fins i tot va aconseguir que li deixessin la seva cèlebre Norton Manx (dipositada al Museu Nacional de Motocròs de Birmingham) per a fer una volta cerimonial al circuit el 2014.
Un cop retirat, Archer s'establí al País Valencià, concretament a Calp, Marina Alta, on residí fins a la seva mort.

## Palmarès en motocròs

| Any | Motocicleta | C. del món 500cc | MXDN | C. britànic 500cc |
| 1951 | Norton | - | | 2n |
| 1952 | Norton | - | | 3r |
| 1953 | Norton | 5è | 1r | 7è |
| 1954 | Norton | 10è | | ? |
| 1955 | Norton | 5è | | ? |
| 1956 | Norton | 1r | | 9è |
| 1957 | Norton | 5è | | ? |
| 1958 | Norton | 14è | | ? |
| 1959 | Norton | 5è | | ? |
| 1960 | Norton | 9è | | ? |
| 1961 | Norton | - | | ? |
| 1962 | Norton | - | | 9è |

### Notes

* ↑ La classificació consignada a MXDN fa referència a la posició final obtinguda per l'equip estatal
* ↑ Fins al 1956 inclòs no existia el Campionat del Món de 500 cc, ans el Campionat d'Europa

## Referències

* 1 2 3 4 5 Coombs, Davey. «The Lives They Lived - Les Archer Jr.» (en anglès). racerxonline.com, 01-01-2020. [Consulta: 10 gener 2020].
* ↑ «Leslie Archer» (PDF) (en francès). memotocross.fr. [Consulta: 6 gener 2020].
* ↑ «Legende Leslie Archer (GB) overleden» (en neerlandès). motocrossderazen.com, 01-12-2019. [Consulta: 10 gener 2020].
* ↑ Berry, Ian. «Post-war boom». A: Out Front! British Motocross Champions 1960-1974 (en anglès). High Wycombe: Panther Publishing, 2011, p. 2. ISBN 978-0-9564975-3-6.
* 1 2 «Goodbye Leslie !» (en francès). motocross-history.com, 19-12-2019. [Consulta: 10 gener 2020].
* 1 2 3 «Les Archer» (en anglès). Obituaries (telegraph.co.uk). The Daily Telegraph, 10-03-2001. [Consulta: 10 gener 2020].
* ↑ «Race Results: Les Archer Jnr.» (en anglès). iomtt.com. [Consulta: 17 juliol 2010].
* ↑ «ISDT 1950 – Wales» (en anglès). speedtracktales.co.uk. [Consulta: 17 juliol 2010].
* ↑ «Eric Cheney» (en anglès). Obituaries (telegraph.co.uk). The Daily Telegraph, 23-02-2002. [Consulta: 17 juliol 2010].
* ↑ Ryan, Ray. Motocross racers: 30 years of legendary dirt bikes. MotorBooks/MBI Publishing Company, 2003. ISBN 0760312397, 9780760312391.
* ↑ «Les Archer Norton 500 Manx MX» (en anglès). paradise-moto.com. Arxivat de l'original el 3 d’abril 2014. [Consulta: 17 juliol 2010].
* ↑ «Memorial service for Les Archer» (en anglès). britishdealernews.co.uk, 07-01-2020. [Consulta: 10 gener 2020].
* ↑ Field, Dan. «Sad news - RIP Les Archer» (en anglès). nortonownersclub.org, 19-12-2019. [Consulta: 10 gener 2020].
* ↑ «21 years on road and motocross» (en anglès). racerxonline.com. Costa Blanca North, Local News, 21-06-2017. [Consulta: 10 gener 2020].

## Bibliografia

* Westlake, Andy. «Les Archer - Destiny's child». A: Off-Road Giants! (volume 3): Heroes of 1960s Motorcycle Sport (en anglès). Veloce Publishing Ltd, 2008, p. 98-106. ISBN 1-84584-745-8.

## Enllaços externs

* Biografia de Les Archer a mxworksbike.com (anglès)
* Recull fotogràfic de Les Archer a motocross-history.com (francès)
* Vídeo de la seva victòria al Motocross der Azen de 1957, a Sint Anthonis (anglès)
* Imatge de Les Archer amb la Norton cap a 1956
Campions del Món de MX3$^1$ :
1952 - Leloup
1953 - Mingels
1954 - Mingels
1955 - Draper
1956 - Archer
1957 - Nilsson
1958 - Baeten
1959 - Lundin
1960 - Nilsson
1961 - Lundin
1962 - Tibblin
1963 - Tibblin
1964 - Smith
1965 - Smith
1966 - Friedrichs
1967 - Friedrichs
1968 - Friedrichs
1969 - Åberg
1970 - Åberg
1971 - De Coster
1972 - De Coster
1973 - De Coster
1974 - Mikkola
1975 - De Coster
1976 - De Coster
1977 - Mikkola
1978 - Mikkola
1979 - Noyce
1980 - Malherbe
1981 - Malherbe
1982 - Lackey
1983 - Carlqvist
1984 - Malherbe
1985 - Thorpe
1986 - Thorpe
1987 - Jobé
1988 - Geboers
1989 - Thorpe
1990 - Geboers
1991 - Jobé
1992 - Jobé
1993 - Martens
1994 - Hansson
1995 - Smets
1996 - King
1997 - Smets
1998 - Smets
1999 - Bartolini
2000 - Smets
2001 - Everts
2002 - Everts
2003 - Smets
2004 - Demaria
2005 - Breugelmans
2006 - Demaria
2007 - Demaria
2008 - Breugelmans
2009 - Renet
2010 - Campano
2011 - Bill
2012 - Walkner
2013 - Gerčar :
$^1$Del 1957 al 2002, era el Campionat del Món de Motocròs 500cc, 650cc el 2003 i MX3 d'ençà del 2004 (en cursiva, els Campionats d'Europa previs al mundial). :